苏轼
真一酒歌?并引?
．布算以步五星，不如仰观之捷；吹律以求中声，不如耳齐之审。
铅汞以为药，策易以候火，不如天造之真也。
是故神宅空，乐出虚，蹋?匊者以气升，孰能推是理以求天造之药乎？于此有物，其名曰真一，远游先生方治此道，不饮不食，而饮此酒，食此药，居此堂。
予亦窃其一二，故作《真一》之歌。
其词曰：空中细茎插天芒，不生沮泽生陵冈。
涉阅四气更六阳，森然不受螟与蝗。
飞龙御月作秋凉，苍波改色屯云黄。
天旋雷动玉尘香，起搜十裂照坐光。
跏趺牛噍安且详，动摇天关出琼桨。
壬公飞空丁女藏，三伏遇井了不尝。
酿为真一和而庄，三杯俨如侍君王。
湛然寂照非楚狂，终身不入无功乡。